П Р О Т О К О Л   № 16
от заседание на Комисия ”Съдебна администрация” 
към Прокурорската колегия на Висшия съдебен съвет,
проведено на 20.09.2022 г. 

Днес, 20.09.2022 г. /вторник/ от 11.00 ч. се проведе заседание на Комисия “Съдебна администрация” към Прокурорската колегия на Висшия съдебен съвет, в състав: 

ПРЕДСЕДАТЕЛ: Гергана Мутафова 
ЧЛЕНОВЕ: Калина Чапкънова 
                     Стефан Петров 

На заседанието присъстват експертните сътрудници на комисията Светла Кирилова и Стефка Тодорова – главни експерти-съдебна администрация – отдел ЧРАОКИ, и техническият сътрудник Мариана Георгиева. 
По т. 1 присъстваха:
От Офиса на Европейските делегирани прокурори
Димитър Беличев – Европейски делегиран прокурор по чл. 139, ал. 1 ЗСВ 
Доротея Монова – административен секретар в звено „Администрация, подпомагаща Европейските делегирани прокурори“ към ВКП, по чл. 136, ал. 10 от ЗСВ.

Д Н Е В Е Н   Р Е Д:

1. ОТНОСНО: Среща с Димитър Беличев – Европейски делегиран прокурор за обсъждане на предложенията за определяне броя и видовете длъжности за съдебните служители в Звено „Администрация, подпомагаща Европейските делегирани прокурори“ по чл. 136, ал. 10 от ЗСВ.
- Предложение вх. № ВСС-12608/31.08.2022 г. от Димитър Беличев – европейски делегиран прокурор по чл. 139, ал. 1 от ЗСВ относно обособяване длъжностите и броя на съдебните служители в администрацията по чл. 136, ал. 10 от ЗСВ и извършване на съответните промени в Класификатора на длъжностите;
- Писмо вх. № ВСС-12608/05.09.2022 г. от Димитър Беличев – европейски делегиран прокурор по чл. 139, ал. 1 от ЗСВ относно отпускане на допълнително длъжности и бройки за съдебни служители и трансформиране на длъжност „завеждащ служба“ в „главен специалист-архив“.

КОМИСИЯ „СЪДЕБНА АДМИНИСТРАЦИЯ“ КЪМ ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
    Р Е Ш И:

1.1. ОТЛАГА произнасяне за следващо заседание на комисията.

2. ОТНОСНО: Писмо вх. № ВСС-7477/09.09.2022 г. от АГП със становище от главния прокурор по предложението на административния ръководител на Окръжна прокуратура - Пазарджик за разкриване на 1 щ. бр. за длъжност „прокурорски помощник“. 

Комисия „Съдебна администрация“ предлага на Прокурорската колегия на Висшия съдебен съвет да приеме следното решение:
ПРОЕКТ:

 ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

2.1. РАЗКРИВА, на основание чл. 30, ал. 5, т. 8 от ЗСВ, 1 /една/ щ.бр. за длъжност „прокурорски помощник“ в Окръжна прокуратура – Пазарджик.
МОТИВИ: Предвид високата натовареност за последните четири години и ниското съотношение брой съдебни служители/брой магистрати, съобразно приетите критерии за разпределяне на прокурорски помощници в структурата на ПРБ, е налице основание за разкриване на още една щ. бр. за прокурорски помощник в ОП-Пазарджик.
За второто шестмесечие на 2022 г. в бюджета на ПРБ са предвидени средства за разкриване на десет щ. бр. за длъжността „прокурорски помощник“, от които към момента са разкрити девет щ. бр. 

Съгласно писмо вх. № ВСС-5635/06.04.2022 г. от главния прокурор увеличението на щатната численост на съдебните служители с 1 щ. бр. прокурорски помощник в ОП-Пазарджик е финансово обезпечено за сметка на утвърдения бюджет на ПРБ за 2022 г.

ВНАСЯ предложението като допълнителна точка в заседание на Прокурорската колегия на Висшия съдебен съвет, насрочено на 21.09.2022 г., за разглеждане и произнасяне. 

3. ОТНОСНО: Проект на Класификатор на длъжностите в администрацията на ПРБ и разкриване на щатни бройки за съдебни служители в ПРБ по предложение /вх. № ВСС-1703/05.02.2021 г./ на главния прокурор.

Прокуратурата на Република България, като Бенефициент по Плана за възстановяване и устойчивост (Плана), е включена с проект: „Трансформация на съществуващата в Прокуратурата на Република България информационна и комуникационна инфраструктура в нов тип – отказоустойчива, резервирана, производителна и защитена“, с краен срок за изпълнение м. декември 2024 г.
В тази връзка и в изпълнение на чл. 12 от Постановление № 157 от 07 юли 2022 г. на Министерски съвет за определяне на органите и структурите, отговорни за изпълнението на Плана и техните основни функции (ПМС № 157/07.07.2022 г.), предстои подписване на Оперативно споразумение между Прокуратурата на Република България и Министерство на финансите и изпълнение на дейностите по Националния план за възстановяване и устойчивост.

На основание чл. 341, ал. 1 от Закона за съдебната власт и във връзка с чл. 12 от Постановление № 157 от 07 юли 2022 г. на Министерски съвет измененията в Класификатора на длъжностите в администрацията на Прокуратурата на Република България са включване на нова длъжност „експерт, програми и проекти“ и увеличаване на щатната численост с 12 /дванадесет/ щатни бройки за посочената длъжност на съдебните служители за тази длъжност в ПРБ,

КОМИСИЯ "СЪДЕБНА АДМИНИСТРАЦИЯ" към
ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:
	
3.1. ПРИЕМА предложението за изменение на Класификатора на длъжностите в администрацията на Прокуратурата на Република България с включване на нова длъжност, на основание чл. 22, ал. 1, т. 6 от Правилата за работа на Прокурорската колегия на ВСС и за разкриване на щатни бройки за съдебни служители в ПРБ. 
3.2. ИЗПРАЩА предложението за изменение на Класификатор на длъжностите в администрацията на Прокуратурата на Република България за включване на нова длъжност и за разкриване на щатни бройки за съдебни служители в ПРБ, на комисия „Бюджет и финанси“ към Пленума на ВСС, за съгласуване.

ПРЕДЛАГА на Прокурорската колегия на Висшия съдебен съвет да приеме следното решение:
ПРОЕКТ:

 ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
	Р Е Ш И:	

1. ИЗДАВА, на основание чл. 341, ал. 1 от Закона за съдебната власт, във връзка с чл. 12 от постановление № 157 от 07 юли 2022 г. на Министерски съвет, Класификатор на длъжностите в администрацията на Прокуратурата на Република България, като включва нова длъжност „експерт, програми и проекти“ в Раздел Б.1. „Експертни длъжности“, създава нов ред 24А, в сила от 01.10.2022 г. до 31.12.2024 г.

2. РАЗКРИВА, на основание чл. 30, ал. 5, т. 8 от ЗСВ, 12 /дванадесет/ щатни бройки за длъжността „експерт, програми и проекти“, както следва:
- 9,5 щ.бр. в Администрация на главния прокурор;
- 1 щ.бр. в ОП-Пловдив;
- 0,5 щ.бр. в РП-Силистра;
- 0,5 щ.бр. в ОП-Велико Търново;
- 0,5 щ.бр. в ОП-Варна

За предложените промени е необходимо разходването на допълнителни финансови средства, които ще бъдат осигурени от бюджета на проекта.

След получаване на становище от КБФ ВНАСЯ предложението в дневен ред за заседанието на Прокурорската колегия на Висшия съдебен съвет, насрочено за 28.09.2022 г. за разглеждане и произнасяне. 

ПРЕДСЕДАТЕЛ 
НА КОМИСИЯТА:       /п/
			ГЕРГАНА МУТАФОВА